סמל המדינה

הכנסת

ג' באלול התש"פ

23 באוגוסט, 2020

**1343**

לכבוד

יו"ר הכנסת, ח"כ יריב לוין

אדוני היושב ראש,

אבקש להעלות על סדר יומה של הכנסת הצעה דיון מהיר בנושא:

דיון מהיר בנושא: "עידוד תחום ההייטק בחברה הערבית"

דברי הסבר:

9% מהגידול במספר השכירים בהייטק בין 2017 ל-2018 הגיע מקרב האוכלוסייה הערבית, שאז גם חצתה לראשונה את רף ה-2% מעובדי הענף בישראל. זו מגמה חיובית, אבל שיעור הערבים מבין עובדי ההייטק עדיין נמוך מאוד ביחס לחלקם בשוק העבודה, ומחקרים אף מראים כי שיעור העובדים הערבים בתפקידי פיתוח בהייטק אף נמוך יותר.  
  
במקביל, נרשמה עלייה גם בקרב הסטודנטים הערבים שלומדים את מקצועות הליבה בתחום: מ-6-2% בשנים קודמות ל-10% ב-2017, וכן עלייה במספר הסטארט-אפים שמובילים יזמים ערבים מ-0 לפני עשור ל-90 היום. עם זאת, מספר זה מהווה עדיין 2% בלבד מסך הסטארט-אפים בישראל.  
  
אחוזי ההעסקה בהייטק נמוכים במיוחד עבור נשים ערביות, שמהוות רק 0.1% מכוח העבודה בתחום; וזאת לעומת 24% שמהוות נשים יהודיות. נשים ערביות מתמודדות עם חסמים משמעותיים יותר בכניסתן לשוק העבודה בכלל והדבר נכון שבעתיים בתעשיות תחרותיות כמו הייטק.  
  
לאור חשיבות הנושא, אבקש לקיים דיון מהיר בנושא ולדון בתפקידה של הממשלה בקידום תכנית לאומיות לצמיחה ועידוד של תחום ההייטק בחברה הערבית.

בכבוד רב,

חבר הכנסת יוסף ג'בארין